《义帝祠歌》
清代·张九镡

南公伤心武关客，三户人烟悲欲咽。阿孙亦号楚怀王，居巢老人定奇策。

牧羊立后原无功，卿子冠军非英雄。渡河九战钜鹿震，入关一炬咸阳红。

将军自王等闲耳，徙帝上游嗟已矣。谁令击杀临江中，缟素翻怜汉天子。

由来反掌成儿嬉，君家世将宁如此。舣船下马呼天亡，咫尺江东非故乡。

亡秦必楚楚事毕，岭云郢树同苍凉。君不见郴州城西一抔土，碧血斑烂雪花舞。

寒销白虎墓门空，更听明年啼杜宇。

作者简介：（1719—1799）湖南湘潭人，字竹南，号蓉湖。乾隆四十三年进士，官翰林院编修，时年已六十，馆中以耆宿相推。平时闭户著书，于群经多所辨證。有《笙雅堂集》。